Larreagaburu zubia

Miraflores-Larreagaburu bidezubia (gaztelaniaz puente de Miraflores) Bilbo udalerriko zubi bat da, Bilboko itsasadarra zeharkatzen duena, ekialdetik Santutxu eta Bolueta, eta mendebaldetik Miribilla eta Abusu auzoak elkarlotuz. 1995eko apirilaren 28an zabaldu zen.

 Izena 
Miraflores izena izen bereko etorbidean kokatzeagatik datorkio, eta Larreagaburu izena bidezubiaren ekialdeko partean dagoen izen bereko muinotik hartzen du. Era berean, Larreagaburu parkearen ondoan kokatzen da. Oro har Mirafloresko zubia izenez ezagutzen da.

 Historia 
Biaduktuaren helburua Bilbo mendebaldeko eta ekialdeko trafikoa koordinatzea da, hau da,  autobideko Bilbo-Ekialdea irteera eta Egirletako jaitsiera.

Abusuko etxebizitzetatik oso hurbil igarotzeagatik zubiaren eraikitze lanek zailtasun handia suposatu zuten. Eraiki zen garaian Bilbo udalerrian Bilboko itsasadarra gurutzatu zuen bigarren bidea izan zen, Salbeko zubiaren ondoren, eta Arrontegi zubia eraiki zenetik Bilbon egin den zubirik garaiena da. Hauteskunde bezperan martxan jartzeagatik ez zen inauguraziorik ospatu, izan ere, Bizkaiko Foru Aldundiak auzokoen boikotaren beldur zen.

2018ko abenduaren 17an Bilboko Udalak eta Bizkaiko Foru Aldundiak adierazi zuten zubibideak oinezkoentzako erabilera jasotzeko lanak esleitzear zeudela. Lanek 1,4 milioi euroko aurrekontua dute, zeinetatik Udalak 940.000 euro eta Aldundiak beste 465.000 euro emango dituen, eta zortzi hilabeteko epea, 2019ko abuzturako oinezkoentzako ibilbidea irekitzea aurreikusten dela. Lanak egiteko Aldundiak Udalari eman dio zubiaren inguruaren jabetza. Lanak lau tartetan banatu dira:

 Miraflores etorbidea eta zubiaren arteko tartea. Santutxu auzora sarbide den biribilgunetik Larreagaburu zubira arte espaloi berria eraikiko da, gaur egungoa ordeztuz, eta semaforodun oinezkoentzako pasabide berria ere sortuko da. Espaloiak 1,30 eta 1,50 metro zabaleratik 2 metrotara zabalduko dira. Tarte honen exekuzioak bi hilabeteko epea du.
 Zubi sarrera eta Bolueta arteko tartea. Zubiaren azpiko ibilbidea berrituko da eta oinezkoentzako pasabide berri bat sortuko da. Tarte honen exekuzioak bi hilabeteko epea du.
 Zubia zeharkatzea. Tarte hau Bizkaiko Foru Aldundiak exekutatuko du, azpiegituraren jabea baita. Gaur egun oinezkoentzako erabilera debekatuta duen espaloia moldatuko da, 2,30 eta 2,60 metroko zabalera izatera pasaraziz, 370 metro luzeran. Gainera, bi alboetara itxiturak eraikiko dira eta pasabideari argiztapena gaineratuko zaio.
 Zubia eta Miribilla arteko tartea. Suhiltzaileen biribilgunera arte oinezkoentzako ibilbidea sortuko da. Tarte honen exekuzioak lau hilabeteko epea du.

 Ezaugarriak 
Bidezubia, Juan José Arenas de Pablo eta Marcos Pantaleón ingeniariek diseinatua, 45 metroko altuera dauka. Ibaiondo aldean, Miribilla eta Abusu auzoen lurretan kokatzen da,  autobidearen lotura funtzioa eginez. Begoña aldean, Santutxu eta Bolueta auzoen arteko mugan kokatzen da, Mirafloresko biribilgunean amaituta eta  errepidearen parte izanik. Zirkulaziorako 4 errei ditu (2 norabide bakoitzeko).

 Erreferentziak 

 Ikus, gainera 

 Bilboko itsasadarra
 Bilboko itsasadarreko zubiak
 Miribilla
 Abusu
 Santutxu
 Bolueta

 Kanpo estekak 

Kategoria:Bilboko zubiak
Kategoria:Miribillako eraikinak
Kategoria:Abusuko eraikinak
Kategoria:Santutxuko eraikinak
Kategoria:Boluetako eraikinak
Kategoria:1995eko zubiak